માણસની લાઈફમાં કશુંક ખાનગી હોય એટલે એવું નથી કે દરેક વખતે એમાં કંઈક ખોટું જ હોય, કંઈક પાપ કે ગુનો જ હોય. ઘણી વખત સાવ સામાન્ય વાત હોય તોય એને ખાનગી રાખવામાં આવતી હોય છે. એક યુવતી ખાનગીમાં મજાનાં ચિત્રો દોરતી હતી, પણ તે કોઈને કહેતી નહોતી. તેને ડર હતો કે મારાં ચિત્રો જોઈને કોઈ મારી મજાક કરશે તો ! એક ભાઈના હેંડરાઇટિંગ બહુ ખરાબ હતા. તે સિગ્નેચર કરવા સિવાય કદી કશું લખતા જ નહીં. પોતાની છાપ ખરાબ પડશે એવી દહેશત તેમને રહેતી. એક બાળક પાડોશીએ આપેલી ચોકલેટ ખાય ખરો, પણ પોતાના ઘેર જઈને તેની મમ્મીને કહેતો નહોતો. મમ્મીએ ચોકલેટ ખાવા પર વધુ પડતો પ્રતિબંધ મૂકેલો હતો. ક્યારેક તો બીજાને પીડા ન પહોંચે એ માટે આપણે ખાનગીમાં કેટકેટલું સહન કરતાં રહીએ છીએ ! દીકરાઓ સારી રીતે રાખતા ન હોય તોય સમાજમાં બાંધી મૂઠી જાળવવા ઘણાં પેરંટ્સ ખાનગીમાં કેટકેટલા કષ્ટ લાઈફટાઈમ વેઠતાં રહે છે !